AGIRREZABALA MANTXOLA (EH Bildu, 2016-06-02):
Bai, eskerrik asko, mahaiburu andrea.
Misterio handirik ez dauka gaurko lege proposamen honek. Lege proiektu eta dekretu proiektua Legebiltzarrera noiz...
...misterio handirik ez dauka gaurko lege proposamen honek. Lege-proiektu eta dekretu-proiektua Legebiltzarrera noiz bidali behar duen Jaurlaritzak argitzen du. Orain arte Gobernuak bidali dituen lege-proiektu guztiak tramite osoa bertan, Gobernuan, egin dutenean bidali ditu. Beraz, Legebiltzar honek orduantxe bakarrik jasotzen ditu.
Lege proposamen honek bi nobedade jasotzen ditu. Lehenik eta behin, Jaurlaritzak araugintzaren hasierako fasean Eusko Legebiltzarrera bidaliko duela Aholku Batzorde Juridikora, Cojua deitutako horretara, bidaliko duen lege aurreproiektua edo dekretu-proiektuaren testua. Hau, behin prozedura hasteko agindua eman duen organoaren aldez aurreko onespena duenean egin beharko du.
Eta bigarren nobedadea, Aholku Batzorde Juridikora bidaltzen den dokumentazio berdina, aldi berean, Legebiltzar honetara ere bidaliko du legebiltzar-taldeek dokumentazioa ezagutzeko aukera izan dezaten.
Hauek dira, esan bezala, nobedadeak. Beraz, akordio zabala dagoela esan genezake EH Bildu bat datorrelako hemen planteatzen denarekin. Zer lortuko da honekin? Gardentasuna, Legebiltzar honen eginkizuna Gobernuarekiko indartzea, Gobernuaren kontrola eta ekimenak sustatzea  - control e impulso del Gobierno - , komunikazioa sarriagoa eta berehalakoa izatea eta herritarrentzat informazioa eskuragarri izatea.
Gardentasuna dela eta, EH Bilduk gardentasun, zintzotasun demokratikoko erabilera bat bezala ulertzen du. Uste dugu gardentasuna funtsezkoa dela politika beste modu batean egiteko premiaren ikuspuntutik. Kultura demokratikoa aldatzea eta politika beste modu batean egitea planteatzen dugu.
Ikuspuntu honetatik, gaur hemen planteatzen dena ez da nahikoa. Hala eta guztiz ere, ildo horretan pausuak emateari ez diogu uko egingo inoiz ere. Gaur planteatzen dena pausu txiki bat da eta horregatik aldeko bozka emango diogu. Jaurlaritza sustatzea eta kontrolatzeari dagokionez, legebiltzarkideon lana erraztuko du gaur onartuko dugunak.
Guztiz harrigarria iruditu zaigu Jaurlaritzaren irizpena lege proposamen honekiko, zaharkitua geldituko omen da. Hori esateko abenduaren 9ko 19/2013 Legea aipatzen du eta tramitean dagoen Administrazio publikoko lege-proiektua. Bere ustez, hemen planteatzen dena baino haratago omen doa.
Hau horrela izanik, zergatik ez du sustapena eta kontrola ahalbideratu orain arte? Zergatik ez ditu lege-proiektu eta dekretu proposamenak bidali gaurko legean eskatzen den bezala? Kuriosoa. Honek erakusten du gaur onartuko duguna beharrezkoa dela Jaurlaritza mugitu dadin, bere inakziotik atera dadin.
Herritarrentzat informazioa eskuragarri izatea kontzeptuarekin guztiz ados. Herritarren partaidetza sustatu nahi bada, informazio bermatu beharra dugu, izan ere, informazioa boterea da. Beraz, zenbat eta gehiago partekatu informazioa, are eta demokratikoagoa da gizarte bat.
Hori da premisenetako bat: La información no es una materia pasiva, la información es una materia dinámica y la información es creadora de opinión.
Ildo honetatik, Sozialistak Taldeak aurkeztuta zeukan zuzenketa bat, hirugarrena hain zuzen ere. Gure postura zen babestearena, baina bertan behera gelditu direnez Alderdi Sozialistak aurkeztutakoak, ez diogu bozkarik emango.
Bukatze aldera, esan beharra dago azkeneko momentuan akordio orokor batera iritzi dela eta akordio orokor horrekin bat datorrela EH Bildu, eta aldeko bozka emango diola lege proposamen honi.
Besterik ez, eskerrik asko.